DA Den Europæiske Unions Tidende CE 65/268

(2004/C 65 E/282)

SKRIFTLIG FORESPØRGSEL P-3125/03

af Monica Frassoni (Verts/ALE) til Kommissionen

(17. oktober 2003)

Om: Strukturstøtte til Valencia

I sit svar på min forespørgsel E-2398/03 (1) om strukturstøtte til Valencia og omledningen af Ebro har Kommissionen udtalt, at den pr. 26. marts 1999 kun havde adgang til de statistiske data vedrørende regionen Valencias BNP for årene 1994, 1995 og 1996. Ved fastlæggelsen af mål 1-regionerne kom Valencia på grundlag af dataene fra disse tre år til at ligge under tærskelen på 75 % af Fællesskabets gennemsnit. Kommissionen erkender dog, at Valencia, efter at tallene for de tre år var blevet revideret, kom til at ligge over dette gennemsnit. Sagen er således alvorligere end beskrevet i Revisionsrettens særberetning nr. 7/2003. Ifølge Revisionsretten ville den autonome region Valencia ved anvendelse af de seneste statistikker (1996, 1997 og 1998) ikke have været berettiget til at modtage støtte under mål 1 fra strukturfondene i 2000-2006, idet regionens BNP lå over 75 % af Fællesskabets gennemsnit. Samtidig udtaler Kommissionen nu, at med en revision for de samme år (1994, 1995 og 1996) ville Valencia allerede dengang have befundet sig over de 75 %.

Hvordan har en sådan fejl ved beregningen af BNP for 1994, 1995 og 1996 kunnet finde sted? Hvorfor forelå der den 26. marts 1999 kun oplysninger frem til 1996?

Kan Kommissionen undersøge, om der har fundet en manipulering af tallene sted, for at Valencia kunne befinde sig under 75 % af gennemsnittet pr. 26. marts 1999?

Svar afgivet på Kommissionens vegne af Michel Barnier

(14. november 2003)

Siden reformen af strukturfondene i 1988 har Rådet to gange på forslag af Kommissionen opstillet en liste over regioner med udviklingsefterslæb, som er støtteberettigede i henhold til mål nr. 1 for programmeringsperioden 1989-1993 og 1994-1999.

Det Europæiske Råd overdrog på sit møde i Berlin for første gang ansvaret til Kommissionen for at opstille listen over de støtteberettigede regioner i henhold til mål nr. 1 for programmeringsperioden 2000-2006.

I bestemmelserne (2) er der med henblik herpå fastlagt meget præcise kriterier, blandt hvilke kan nævnes:

— nøje overholdelse af tærsklen på 75 % af gennemsnittet i Fællesskabet for kriteriet bruttonationalproduktet (BNP) pr. indbygger målt i købekraftstandarder

— Udelukkende brug af Fællesskabsoplysninger;

— skæringsdatoen den 26. marts 1999 for data, der kan benyttes til at opstille listen.

Kommissionen opstillede på dette grundlag listen over mål nr. 1-regioner straks efter vedtagelsen af de nye strukturfondsforordninger (3) i juli 1999. Kommissionens beslutning byggede på de data vedrørende BNP pr. indbygger, som forelå den 26. marts 1999 for årene 1994-1995-1996. Efter gældende praksis beregnede Eurostat i forståelse med de nationale statistiske kontorer de pågældende foreløbige data for år Τ ved udgangen af måned T+12 måneder og de endelige data ved udgangen af måned T+24 måneder. Det er grunden til, at de seneste disponible data i marts 1999 vedrørte 1996. Fristerne figurerer i de gældende bestemmelser vedrørende udarbejdelse af nationalregnskaber.

Som for de fleste statistiske oplysninger revideres serierne med mellemrum. Det er en normal foreteelse, som ikke skyldes fejl, heller ikke i Valencias tilfælde.

Udviklingerne kan tilskrives tre faktorer:

— metodeforbedringer som følge af overgangen fra SEC 79 til SEC 95. Alle de statistiske oplysninger, som Kommissionen baserede sine beslutninger på, blev indtil nu udarbejdet af Eurostat på grundlag af en fællesskabsmetode, der benævnes det europæiske nationalregnskabssystem 79 (SEC 79). SEC har i mellemtiden undergået en reform. Ved en rådsforordning indførtes SEC 95, som indebærer en række metodeændringer, der må betegnes som forbedringer. I overensstemmelse med denne forordning (artikel 7, stk. 1) blev SEC 95 brugt i forbindelse med data, der meddeles fra april 1999

— ajourføring af de indikatorer, der ligger til grund for BNP-skønnene, herunder resultaterne af folketællinger

— udviklingen i den økonomiske situation i regionerne og medlemsstaterne.

Der findes intet retsgrundlag, der muliggør en fornyet undersøgelse af en mål nr. 1-regions støtteberettigelse. For at skabe et stabilt grundlag for planlægningen af strukturinterventionerne opretholdes listen over mål nr. 1-regionerne i overensstemmelse med bestemmelserne i artikel 6 i forordning (EF) nr. 1260/1999 indtil den 31. december 2006. Kommissionen kan derfor ikke overveje at ændre klassifikationen af Comunidad Valenciana eller nogen anden mål nr. 1- region med et udviklingsefterslæb, da forordning (EF) nr. 1260/1999 ikke tillader en revision af listen i programmeringsperioden 2000-2006.

(1) EUT C 58 E af 6.3.2004, s. 164.

(2) Artikel 3 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.

(3) Kommissionens beslutning af 1. juli 1999 om opstilling af listen over de regioner, der er omfattet af strukturfonds-mål nr. 1 for perioden 2000 til 2006.